
Introducere

 

Timp de 50 de ani, parteneriatul dintre Europa, Statele Unite ale Americii şi Canada, cunoscut sub denumirea de Parteneriatul Transatlantic, a contribuit decisiv la stabilitatea politică şi la echilibrul strategic pe continent şi în lume. El cuprinde raporturile bi şi multilaterale dintre statele americane şi cele europene, de regulă circumscrise unui cadru instituţional multilateral, în diferite domenii de activitate: politico-militar (NATO, OSCE), economic (OCDE, G8), comercial (GATT, OMC) sau monetar (FMI, Banca Mondială), derulate atât prin intermediul guvernelor naţionale cât şi al instituţiilor comunitare.

Angajamentul ferm al Uniunii Europene şi al Statelor Unite de a promova valorile lor comune, respectarea democraţiei şi a drepturilor fundamentale ale omului precum şi promovarea idealurilor comune de pace, dezvoltare şi prosperitate, au constituit, timp de decenii, bazele dialogului americano-european, fie în planul relaţiilor dintre Statele Unite şi Statele Membre ale Uniunii Europene, fie în activitatea diferitelor organisme multilaterale.

Istoria europeană înscrie realizarea proiectului politic european drept cea mai importantă reuşită a contemporaneităţii, întemeiată pe pace, securitate, stabilitate şi prosperitate pentru membrii săi. Edificată din ruinele celor două războaie mondiale această grandioasă operă îşi are geneză în două opţiuni fundamentale: decizia Franţei, inspirată de Robert Schuman şi Jean Monnet, de a pune capăt confruntărilor de secole şi transpunerea în viaţă a reconcilierii cu Germania prin iniţierea procesului de integrare europeană şi, la fel de importantă, decizia Statelor Unite ale Americii de a-şi continua prezenţa pe continentul european şi după 1945, atât din punct de vedere militar cât şi prin sprijinirea reconstrucţiei economice şi democratice a Europei devastate de cele două conflagraţii mondiale. Rolul Statelor Unite în dezvoltarea europenă este elocvent prezentat de ministrul de externe german Joschka Fischer, care declara, în septembrie 2000, în cadrul unei expuneri la Universitatea Georgetown din Washington: „Cu siguranţă, această aventură temerară (construcţia proiectului european, n.t.) nu ar fi fost dusă la bun sfârşit niciodată, în acele zile de confruntare dintre est şi vest, fără prezenţa Statelor Unite în Europa, fără interesul major al SUA în desăvârşirea unei Europe libere şi democratice. Integrarea europeană s-a putut demara numai în spatele scutului de garanţii de securitate american. Prezenţa americană a ţinut sub control manifestările de neîncredere ale unor state vest-europene, a ancorat Germania în noile realităţi, permiţând astfel ideii de integrare europeană să prindă contur şi să se dezvolte chiar în condiţiile Războiului Rece.”


Contribuţia americană la desăvârşirea construcţiei europene s-a manifestat şi în facilitarea reunificării europene, în înlăturarea regimurilor totalitare şi în dezamorsarea Războiului Rece, aşa cum se menţionează şi în declaraţia dată publicităţii în iunie 2003 de către un număr de personalităţi politice europene: „Existenţa Europei unite nu ar fi fost posibilă fără rolul decisiv jucat de Statele Unite în înfrângerea totalitarismului; europenii nu vor uita această contribuţie şi apreciază sprijinul acordat Uniunii, îndeosebi în acest moment definitoriu al istoriei lor. De aceea, americanii vor fi întotdeauna bineveniţi în Europa”


Evoluţiile postbelice din viaţa internaţională, în primul rând succesul proiectului politic european, conduc la concluzia că parteneriatul transatlantic s-a dovedit a fi o necesitate istorică a progresului spre o lume a păcii, securităţii şi dezvoltării, cu importanţă şi valabilitate în continuă actualitate.

 

 

Capitolul I

Scurt istoric al Parteneriatului Transatlantic;

Cadrul actual şi forme de manifestare


I.1. Relaţiile diplomatice


Statele Unite ale Americii au stabilit relaţii diplomatice cu Uniunea Europeană (predecesorii acesteia) în 1953, prin numirea unui observator pe lângă Comunitatea Europeană de Apărare şi Comunitatea Europeană a Cărbunelui şi Oţelului, iar în 1961 au înfiinţat Misiunea Statelor Unite pe lângă Comunităţile Europene. Comisia Europeană este reprezentată în SUA de către Delegaţia sa la Washington, constituită în 1954, care, începând din 1971, se bucură de toate privilegiile şi imunităţile specifice unei reprezentanţe diplomatice şi de către Biroul de la New York, înfiinţat în 1964, ca observator pe lângă Naţiunile Unite.


Delegaţia reprezintă Comisia Europeană în relaţia cu guvernul american şi alte organisme internaţionale cu sediul în Statele Unite.


Documentele care substanţiază funcţionarea actuală a Parteneriatului Transatlantic sunt: Declaraţia Transatlantică, Noua Agendă Transatlantică şi Parteneriatul Economic Transatlantic.


Declaraţia Transatlantică, adoptată de către Statele Unite ale Americii şi Uniunea Europeană în 1990, cuprinde obiectivele comune ale parteneriatului (promovarea democraţiei şi a statului de drept, respectarea drepturilor omului şi a libertăţilor fundamentale, a prosperităţii şi progresului social, ş.a.) şi principiile unei cooperări şi consultări întărite între SUA şi UE în vederea apropierii poziţiilor lor asupra subiectelor majore de interes comun, atât politice cât şi economice şi pentru o conlucrare strânsă în organismele internaţionale. Se stabileşte realizarea de cooperări în domeniul economic (liberalizări comerciale, politica concurenţială, transparenţă, punerea în aplicare a prevederilor GATT şi a principiilor OCDE, etc.), în domeniul educaţiei, ştiinţei şi culturii, în materia prevenirii şi combaterii terorismului, a proliferării armelor nucleare, chimice şi bacteriologice, a producţiei şi traficului de droguri, a crimei organizate, etc. Documentul instituie un mecanism de întâlniri la nivel înalt (Preşedintele Consiliului European, Preşedintele Comisiei şi Preşedintele SUA) şi ministeriale bianuale, consultări ale miniştrilor de externe din Statele Membre cu Secretarul de Stat american, prezentări ale preşedinţiei Uniunii asupra politicii externe şi de securitate comune. 


Noua Agendă Transatlantică şi Planul comun de acţiune UE-SUA, adoptate în 1995, cuprind un cadru reînnoit al parteneriatului, prin trecerea de la faza consultărilor la cea a acţiunii comune în următoarele domenii:

· promovarea păcii şi stabilităţii, a democraţiei şi dezvoltării în întreaga lume;

· reacţie comună faţă de sfidările globale;

· dezvoltarea comerţului internaţional şi amplificarea relaţiilor economice;

· iniţierea şi dezvoltarea de raporturi transatlantice, în diverse domenii, adevărate punţi de legătură peste Atlantic (relaţii între oamenii de afaceri, parlamentari, oameni de ştiinţă, sindicate sau diverse grupări socio-profesionale, etc.). 

Planul comun de acţiune conţine peste 150 de acţiuni la care UE şi SUA se angajează să participe, într-o largă gamă de activităţi, de la promovarea reformei politice şi economice în Ucraina, până la lupta pentru combaterea SIDA, de la reducerea barierelor în calea comerţului şi investiţiilor transatlantice la promovarea relaţiilor dintre colegii şi universităţi.


Printre rezultatele concrete se pot remarca semnarea, cu prilejul Summit-ului SUA-UE din mai 1997, a Acordului privind cooperarea vamală şi de asistenţă reciprocă în materie vamală, intrarea în vigoare, la 1 decembrie 1998, a Acordului de licenţiere reciprocă a unor categorii de produse (echipamente de telecomunicaţie, produse farmaceutice şi de tehnică medicală, ş.a.), perfectarea Acordului în domeniul ştiinţei şi tehnologiei (decembrie 1997) ş.a.


Uniunea Europeană şi Statele Unite au lansat, la Summit-ul de la Londra, din mai 1998, Parteneriatul Economic Transatlantic, o extensie, în toate detaliile, a Noii Agende Transatlantice.


Declaraţia de la Bonn, adoptată la 21 iunie 1999, reprezintă angajamentul celor două părţi de promovare a unui „parteneriat echitabil şi cuprinzător”, o etapă superioară a conlucrării transatlantice în domeniul economic, politic şi de securitate, o prefigurare declarată a raporturilor în următorul deceniu.

 


I.2. Parteneriatul politic şi de securitate


Relaţiile internaţionale, politica externă şi de securitate sunt elemente esenţiale ale dialogului transatlantic atât la nivelul întâlnirilor la cel mai înalt nivel, al celor ministeriale sau de lucru, la nivel de specialişti şi experţi sau al consultărilor.


Printre rezultatele importante recente ale cooperării transatlantice se pot enumera acţiunile comune pentru restaurarea păcii şi securităţii în Balcani, sprijinirea reconstrucţiei şi a formării instituţiilor democratice în Bosnia şi Kosovo; activitatea în cadrul Pactului de Stabilitate vizând consolidarea cooperării şi dezvoltării regionale; sprijinirea Rusiei în procesul de tranziţie la democraţie şi economia de piaţă, de reformă a agriculturii, de protecţie a mediului înconjurător, de prevenire a crimei organizate şi asistenţă în lichidarea armelor de distrugere în masă, ajutorarea Rusiei în îndeplinirea angajamentelor ce decurg din Tratatul de dezarmare şi neproliferare; cooperarea cu guvernul ucrainean pentru întărirea democraţiei şi sprijinirea reformelor în domeniul energetic, îndeosebi programele de asistenţă pentru închiderea imediată a Centralei atomo-electrice de la Cernobâl. 


SUA şi UE au desfăşurat acţiuni comune în zone din afara continentului european: iniţiativele în procesul de pace din Orientul Mijlociu, sprijinirea tranziţiei spre independenţă şi reconstrucţie democratică a Timorului de Est, acţiuni menite să conducă asigurarea păcii, securităţii şi neproliferării armamentelor în alte zone din Asia (India, Pakistan, Peninsula Coreeană)


Relaţia transatlantică a inclus şi cooperarea operaţională în promovarea drepturilor omului, în asistenţa umanitară şi pentru dezvoltare în Cornul Africii, Sierra Leone, America Centrală, cooperarea în prevenirea crizelor, asigurarea securităţii alimentare, prevenirea răspândirii, în aceste zone, a maladiilor – SIDA, malaria şi tuberculoza, etc. 


Uniunea Europeană s-a dezvoltat, în evoluţia sa, de la o entitate axată, în principal, pe cooperarea economică, spre un actor activ în viaţa internaţională, prin noile prevederi ale Tratatelor de la Maastricht, Amsterdam şi Nisa, care puneau bazele unei politicii externe şi de securitate comune. State Unite au salutat rezultatele Consiliului European de la Nisa, declarându-se deschise pentru a conlucra cu Uniunea Europeană, adăugând astfel o nouă dimensiune parteneriatului transatlantic. 


Este incontestabilă contribuţia militară americană în soluţionarea crizelor, dar asigurarea păcii şi securităţii nu este posibilă fără participarea aliaţilor săi, în principal cei europeni, care dispun de mijloace adecvate de menţinere a păcii: legături comerciale, asistenţă pentru dezvoltare, forţe militare şi de poliţie pentru monitorizarea păcii, etc. Uniunea Europeană pune la dispoziţie 70% din volumul total al asistenţei pentru dezvoltare, de patru ori mai mult decât Statele Unite. 90% din asistenţa care se acordă Afganistanului provine din Uniunea Europeană, iar trupele de menţinerea păcii provenind din ţările europene (UE şi statele candidate), dislocate în lume (Afganistan, Cipru, Macedonia, Guatemala, Eritreea, Congo ş.a.), sunt de zece ori mai numeroase decât cele din Statele Unite. 


La fel de important este aportul parteneriatului transatlantic la legitimarea acţiunilor, în general de factură militară, dar şi a acelora cu caracter economic şi în determinarea unui larg consens internaţional asupra unor subiecte controversate de relaţii internaţionale. Intervenţia militară din Golf, în 1992, din Bosnia, Kosovo sau din Afganistan s-a bucurat de un larg sprijin internaţional şi de legitimitatea conferită de umbrela Naţiunilor Unite.


I.3. Parteneriatul economic


Economiile americană şi europeană (ne referim la economiile ţărilor membre ale Uniunii Europene) care, împreună, formează 40% din PIB-ul mondial, se bucură de un înalt grad de integrare. Ele realizează aprox.38% din comerţul mondial de mărfuri şi 42% din cel de servicii. Fiecare dintre ele reprezintă principalul partener în relaţiile economice reciproce, atât în ceea ce priveşte comerţul, cât şi investiţiile directe de capital. Volumul anual al tranzacţiilor comerciale dintre SUA şi Statele Membre ale UE (fără cele care vor adera în 2004) se ridică la 2.500 miliarde US dolari. Investiţiile reciproce sunt mai mari decât investiţiile pe care fiecare le face în restul ţărilor, la un loc. Câteva exemple sunt edificatoare pentru a demonstra dimensiunea parteneriatului transatlantic: în ultimii opt ani, investiţiile americane în Olanda au fost de două ori mai mari decât cele realizate în Mexic şi de zece ori mai mari decât cele din China. Profiturile companiilor americane realizate în Europa însumează jumătate din profiturile externe. Capitatul american investit în Marea Britanie este egal cu cel investit în Asia, America Latină, Africa şi Orientul Mijlociu. Totodată, volumul investiţiilor europene în America este cu 25% mai mare decât cel american în Europa. Volumul investiţiilor europene numai în Statul Texas este mai mare decât toate investiţiile americane în Japonia.

 

 

 


I.4. Răspunsul comun la provocările globale


Uniunea Europeană şi Statele Unite conlucrează, în cadrul parteneriatului, pentru a face faţă provocărilor globale care ameninţă securitatea şi calitatea vieţii cetăţenilor. Acestea cuprind crima organizată, transfrontalieră, terorismul, degradarea mediului înconjurător, bolile transmisibile ş.a. În acest sens, parteneriatul dispune de diverse forme organizate de dialog şi acţiune.

 

Capitolul II

Liniile de forţă ale parteneriatului


II.1. Organizaţia Tratatului Nord-Atlantic

Scopul esenţial al NATO este acela de a asigura libertatea şi securitatea tuturor membrilor săi, prin mijloace politice şi militare, în conformitate cu Tratatul Nord-Atlantic şi cu principiile Cartei Naţiunilor Unite. Încă de la începuturile sale, Alianţa a depus eforturi pentru stabilirea unei ordini juste şi durabile de pace în Europa, bazate pe valorile comune ale democraţiei, drepturilor omului şi în conformitate cu litera legii. Acest obiectiv al Alianţei a dobândit o nouă semnificaţie odată cu sfârşitul Războiului Rece, deoarece, pentru prima dată în istoria europeană de după război, perspectiva îndeplinirii lui a devenit o realitate.

NATO reprezintă legătura transatlantică prin intermediul căreia securitatea Americii de Nord este în permanentă conexiune cu securitatea Europei. Ea este manifestarea practică a efortului colectiv depus de către membrii săi pentru susţinerea intereselor lor comune în problema securităţii. Principiul fundamental care stă la baza Alianţei este un angajament comun de cooperare mutuală între statele membre, axat pe indivizibilitatea securităţii acestora. Tratatul Nord-Atlantic din aprilie 1949 - baza legală şi contractuală a Alianţei - a fost stabilit în concordanţă cu Articolul 51 al Cartei Naţiunilor Unite, care reafirmă dreptul inalienabil al statelor independente la apărarea individuală sau colectivă, pentru a “promova relaţii de pace şi prietenie în Zona Nord-Atlantică”. Organizaţia reprezintă cadrul în care au loc consultările şi se iau deciziile, în principal, în probleme politice şi militare care pot afecta securitatea statelor membre. 

În întreaga sa existenţă, NATO a reprezentat baza de apărare colectivă şi de securitate comună a ţărilor membre şi echilibrul strategic în Europa, de-a lungul perioadei Războiului Rece. 


Sfârşitul anilor optzeci şi primii ani ai ultimului deceniu al secolului XX au marcat schimbări majore pe harta politică a Europei, cu implicaţii directe asupra relaţiilor internaţionale, în ansamblul lor. În acest context, şi pe fondul accelerării procesului mai larg vizând realizarea unei Europe unite şi libere, se pun bazele unui nou mediu de securitate, în care NATO îşi potenţează prezenţa, completând-o cu noi dimensiuni, direcţii şi forme de acţiune. Se constituie noi instituţii şi forme de cooperare precum: Consiliul de Cooperare Nord-Atlantic (NACC), transformat ulterior în Consiliul Parteneriatului Euro-Atlantic (EAPC), Parteneriatul pentru Pace (PpP) ş.a.


Conceptul strategic al Alianţei a parcurs evoluţii succesive în funcţie de situaţia goepolitică a perioadei respective. La mijlocul anilor cincizeci se aplica strategia „represaliilor masive” (tactica de descurajare bazată pe ameninţarea că NATO va răspunde oricărui act de agresiune împotriva ţărilor membre, prin orice mijloc aflat la dispoziţia sa, inclusiv prin arme nucleare), apoi, începând cu anul 1967, cea a „ripostei flexibile” (inducerea sentimentului de nesiguranţă oricărui potenţial agresor prin posibila ripostă a NATO), urmată de încercări de diminuare a pericolelor la adresa securităţii Statelor Membre printr-o relaţie pozitivă cu Uniunea Sovietică şi iniţierea dialogului privind controlul armamentelor. După încheierea Războiului Rece se produc schimbări majore şi în abordările conceptuale ale strategiei Alianţei care, continuând să păstreze apărarea securităţii Statelor Membre ca principal obiectiv al Alianţei, introduc elemente de cooperare şi conlucrare cu foştii adversari.


Conceptele strategice adoptate după 1991 cuprind abordări largi, multidimensionale, ale problemei securităţii, mijloace complementare – politice şi militare – şi includ cooperarea cu alte state care împărtăşesc obiectivele Alianţei. Pe fond, noile Concepte strategice se bazează pe următoarele elemente esenţiale:

· Păstrarea legăturii transatlantice - subliniază caracterul indivizibil al securităţii Europene şi Nord-Americane şi, implicit, importanţa unui parteneriat puternic şi dinamic între Europa şi America de Nord; 

· Menţinerea de capacităţi militare eficiente - capacităţi militare care să facă faţă tuturor circumstanţelor previzibile, de la tactica de intimidare şi apărarea colectivă şi până la operaţiuni de soluţionare a crizelor; 

· Dezvoltarea Identităţii Europene de Securitate şi Apărare în cadrul Alianţei. Conceptul Strategic confirmă faptul că Identitatea Europeană de Securitate şi Apărare va continua să fie dezvoltată în cadrul Alianţei, pe baza deciziilor luate de către Miniştrii de Externe ai Alianţei la Berlin, în 1996, precum şi după această dată. Se afirmă faptul că acest proces va necesita o strânsă cooperare între NATO, Uniunea Europei Occidentale şi, dacă şi când va fi necesar, Uniunea Europeană. Conceptul afirmă că acest proces va da posibilitatea tuturor Aliaţilor europeni să îşi aducă o contribuţie mai coerentă şi efectivă la misiunile şi activităţile Alianţei, va reîntări parteneriatul transatlantic şi îi va ajuta pe Aliaţii europeni să acţioneze cu propriile forţe, conform capacităţii Alianţei, de la caz la caz şi prin consens, să-şi ofere activele şi capacităţile disponibile pentru operaţiuni conduse de către europeni, în care NATO nu este implicată militar, luând în considerare întreaga participare consimţită a Aliaţilor europeni;

· Prevenirea conflictelor şi rezolvarea crizelor – important în activitatea Alianţei. Operaţiunile de ripostă la criză, precum cele din Bosnia şi Kosovo, reprezintă exemple ale contribuţiei NATO la pacea şi securitatea Euro-Atlantică.

· Parteneriat, cooperare şi dialog - hotărârea Alianţei de a-şi continua politica de parteneriat, cooperare şi dialog cu toate ţările euro-atlantice democrate, în scopul menţinerii păcii, promovării democraţiei şi contribuţiei la prosperitate şi progres. Se pune în lumină faptul că această abordare este îndreptată către întărirea securităţii tuturor, nu exclude pe nimeni, şi ajută, prin instrumentele constituite - Consiliul Parteneriatului Euro-Atlantic, Parteneriatul pentru Pace, relaţiile speciale cu Rusia şi Ucraina şi Dialogul Mediteranean - la soluţionarea circumstanţelor care ar putea genera crize sau conflicte.

· Extinderea - deschiderea Alianţei către acceptarea de noi membri, conform Articolului 10 din Tratatul de la Washington.

· Controlul armelor, dezarmare şi neproliferare - politica Alianţei de asistenţă în controlul armelor, dezarmare şi neproliferare. Se subliniază intenţia Alianţei de a păstra acest aspect al abordării problemei securităţii în armonie cu cel al apărării; de asemenea, se afirmă că va căuta să întărească securitatea şi stabilitatea cu cel mai scăzut număr de forţe capabile să îndeplinească toate misiunile sale. 

II.2. Identitatea Europeană de Securitate şi Apărare (ESDI)

Creată în cadrul Alianţei Nord-Atlantice, scopul ESDI este acela de a permite tuturor Aliaţilor europeni să realizeze o contribuţie mai coerentă şi mai eficientă la activitatea NATO, ca o reflectare a responsabilităţilor lor comune, să întărească Parteneriatul transatlantic, în acelaşi timp permiţându-le să acţioneze împreună într-un context european. ESDI reprezintă o parte esenţială a adaptării structurilor Alianţei, expresie a angajamentului în consolidarea coloanei sale europene. În acelaşi timp, asumându-şi o mai mare responsabilitate pentru propria securitate, ţările europene membre contribuie la crearea unei relaţii transatlantice mai echilibrate şi mai puternice, fapt menit să consolideze Alianţa în întregul ei.

Încă de la începutul anilor 90, în Europa şi America de Nord se considera că a sosit timpul reechilibrării relaţiilor dintre cele două maluri ale Atlanticului şi al asumării, de către ţările europene membre, a unor responsabilităţi mai mari în privinţa propriilor probleme de securitate şi apărare. Ţările europene s-au angajat într-un proces menit să asigure o veritabilă capacitate militară europeană, fără suprapunerea inutilă a structurilor de comandă, a personalului de planificare şi a activelor şi capacităţilor militare deja disponibile în cadrul NATO, în paralel cu întărirea contribuţiei lor la misiunile şi activităţile Alianţei. Această abordare răspundea atât dorinţei Europei de a dezvolta o politică externă şi de securitate comună, cât şi necesităţii unui parteneriat echilibrat, între ţările nord-americane şi europene, membre ale Alianţei.

În cadrul Identităţii Europene de Securitate şi Apărare a fost dezvoltat conceptul de Forţe operative multinaţionale interarme (CJTFs). Conceptul CJTF are ca obiectiv asigurarea unei mai bune flexibilităţi operaţionale şi a unei desfăşurări mai mobile de forţe, necesare pentru a face faţă noilor solicitări ale misiunilor Alianţei. Acest concept a fost gândit, printre altele, în scopul de a asigura cartiere generale separabile, dar nu separate, care să poată fi angajate de către Uniunea Europei Occidentale.

 

 

 


II.3. Relaţiile NATO - Uniunea Europeană; 

Politica Europeană de Securitate şi Apărare (ESDP)

În paralel cu dezvoltarea Identităţii Europene de Securitate şi Apărare în cadrul NATO, ca parte integrată a adaptării structurilor politice şi militare ale NATO la noile realităţi europene, Uniunea Europeană include, în textul Tratatului de la Maastricht din 1991 şi al Tratatului de la Amsterdam (1997), primele elemente ale unei politici externe şi de securitate comune (PESC), prefigurând cadrul unei eventuale viitoare politici de apărare comună. 


Tratatul de la Maastricht, intrat în vigoare în 1993, considera Uniunea Europei Occidentale ca parte integrată a dezvoltării Uniunii Europene şi îi solicita să elaboreze şi să implementeze decizii şi acţiuni ale Uniunii Europene, cu implicaţii în apărare. La întâlnirea UEO, care a avut loc la Maastricht în decembrie 1991, în acelaşi timp cu cea a Consiliului European, statele membre ale UEO au emis o declaraţie prin care au consimţit asupra necesităţii unei veritabile identităţi europene de securitate şi apărare şi a unei mai mari responsabilităţi europene în probleme de apărare. 

În ianuarie 1994, şefii de stat şi de guvern NATO au salutat intrarea în vigoare a Tratatului de la Maastricht şi lansarea Uniunii Europene ca mijloc de consolidare a coloanei europene a Alianţei şi de facilitare a posibilităţii membrilor europeni ai NATO de a-şi aduce o contribuţie mai coerentă la asigurarea securităţii tuturor Aliaţilor. Ei au reafirmat faptul că Alianţa este forumul esenţial pentru consultările dintre membrii săi şi instanţa acordurilor privind politicile bazate pe angajamentele de securitate şi apărare asumate de către Aliaţi, prin Tratatul de la Washington. De asemenea, a fost salutată cu căldură strânsa şi continua dezvoltare a cooperării între NATO şi Uniunea Europei Occidentale, obţinută pe baza principiilor convenite asupra complementarităţii şi transparenţei. Mai mult, aceştia au anunţat că sunt gata să pună la dispoziţie activele colective disponibile ale Alianţei, pe baza consultărilor din cadrul Consiliului Nord-Atlantic, pentru operaţiunile UEO, preluate de către Aliaţii europeni, în încercarea lor de a exercita politica externă şi de securitate comună.


Consiliul European de la Kőln (iunie 1999) a adoptat decizii în conformitate cu care rolul asumat de către UEO, cu privire la dezvoltarea Identităţii Europene de Securitate şi Apărare, a fost preluat progresiv de către Uniunea Europeană. În decembrie 1999, la Helsinki, Consiliul European a stabilit drept obiectiv global al Statelor Membre, dezvoltarea, până în 2003, a unei capacităţi militare, formată din 60000 de soldaţi, pentru susţinerea „acţiunilor de tip Petersberg”, convenite prin Tratatul de la Amsterdam din 1997. Acestea constau în activităţi umanitare şi de salvare, acţiuni de menţinere a păcii, acţiuni ale forţelor combatante în rezolvarea crizelor. Rolul acestora ar fi acela de a efectua operaţiunile militare sub conducerea UE, în condiţiile unor crize internaţionale, în circumstanţe în care NATO, în întregul său, nu este angajată din punct de vedere militar. Procesul face parte din hotărârea UE de a desfăşura o politică europeană comună de securitate şi apărare care să consolideze, din punct de vedere militar, politica sa comună externă şi de securitate.

În plus, UE a hotărât să creeze structuri politice şi militare permanente, precum Comitetul politic şi de securitate, Comitetul militar şi Statul Major militar, care să asigure liniile generale politice şi directivele strategice necesare în astfel de operaţiuni. UE a hotărât să dezvolte şi acorduri de cooperare şi consultări cu NATO şi să asigure dialogul, cooperarea şi consultările necesare cu membrii europeni ai NATO, care nu sunt membri ai UE, asupra chestiunilor referitoare la politica europeană de securitate şi apărare şi la rezolvarea situaţiilor de criză. Dialogul dintre Alianţă şi Uniunea Europeană s-a intensificat permanent, în concordanţă cu deciziile adoptate la Washington şi ulterior în lumina evenimentelor din cadrul UE. 

Reuniunea Consiliului European de la Nisa şi cea a Consiliului Nord-Atlantic de la Bruxelles, din decembrie 2000, au înregistrat progrese în acest sens. Miniştrii de externe ai Alianţei au declarat că împărtăşesc scopul, aprobat de statele membre ale UE, pentru un parteneriat real între NATO şi UE în rezolvarea situaţiilor de criză. Ambele organizaţii au fost de acord asupra faptului că vor dezvolta consultări şi relaţii de cooperare în probleme de interes comun, referitoare la securitate, apărare şi rezolvarea crizelor, astfel încât să se răspundă eventualelor crize cu riposta militară cea mai potrivită şi cu asigurarea unei gestionări eficiente. Urmare a întâlnirilor din decembrie 2000, în ianuarie 2001 a avut loc un schimb de scrisori între Secretarul General al NATO şi Preşedinţia suedeză a UE asupra organizării unor şedinţe reunite la nivel de ambasadori şi ministerial. Acordul prevede cel puţin trei întâlniri la nivel de ambasadori şi o întâlnire la nivel ministerial la fiecare şase luni (respectiv pe parcursul fiecărei Preşedinţii UE). Totodată, încă de la mijlocul anului 2000, au fost constituite grupuri de lucru ad hoc NATO-UE, pentru a discuta probleme legate de securitate, de exemplu, proceduri de schimb de informaţii clasificate, inclusiv secrete, modalităţi de acces ale UE la activele şi capacităţile Alianţei, probleme referitoare la sistemul Alianţei de planificare a apărării ş.a. În primăvara lui 2001, Secretarul General al NATO a fost invitat, pentru prima oară, să informeze Consiliul UE pentru afaceri generale asupra politicii NATO.

În vara lui 2000, NATO şi Secretariatul Consiliului UE au stabilit un accord interimar de securitate între cele două organizaţii, care administrează schimbul de informaţii clasificate. Ambele organizaţii lucrează la perfectarea unui acord permanent NATO-UE.


În martie 2003, NATO şi Uniunea Europeană au negociat şapte acorduri, cunoscute sub denumirea de „Berlin Plus”. Potrivit viziunii oficialilor americani, aceste acorduri au ca principal obiectiv sprijinirea de către NATO a Politicii Europene de Securitate şi Apărare, creşterea capacităţilor europene de preluare de noi misiuni (precum cea din Macedonia), dar într-o relaţie de cooperare şi conlucrare cu NATO, fără multiplicarea instituţiilor existente.


II.4. Evoluţii actuale în raporturile NATO - Uniunea Europeană


Problematica securităţii europene, în conjuncţie cu conceptul transatlantic de securitate a făcut, în primăvara anului 2003, obiectul unor iniţiative pe larg dezbătute de personalităţi politice europene şi americane. În aprilie 2003, Belgia, Franţa, Germania şi Luxemburg, cele patru state care se opuneau vehement intervenţiei americane în Irak, şi care, pentru prima dată, au blocat implicarea NATO în operaţiunile din Irak, au propus înfiinţarea unui nou centru european de comandă militară, la Tervuren, lângă Bruxelles, separat de SHAPE, având drept scop „planificarea şi executarea operaţiunilor europene”, cu alte cuvinte, fără implicarea Statelor Unite. Mulţi oficiali europeni apreciau că este de dorit constituirea unei capacităţi militare europene autonome, pentru a spori rolului Uniunii Europene în arena internaţională, în caz contrar, statele europene, luate individual, sunt, fiecare, în imposibilitate de o face independent de SUA.


Statele Unite s-au opus, de la început, acestei iniţiative, considerând-o o dublare a structurilor de planificare şi comandă ale NATO, iar Marea Britanie a amendat substanţial proiectul de iniţiativă, avansând ideea constituirii unei „celule de planificare", în cadrul cartierului general al NATO.

Ambasadorii statelor membre NATO s-au reunit la 20 octombrie 2003, la Bruxelles, într-o sesiune specială convocată de Statele Unite pentru a discuta despre "pericolul" pentru unitatea transatlantică reprezentat de planurile pentru consolidarea unei forţe europene de apărare. Oficiali ai NATO, citaţi de agenţiile de presă, afirmau că îngrijorarea Statelor Unite, legată de planurile europene de apărare, a fost alimentată de faptul ca Marea Britanie s-a alăturat iniţiativei franco-germano-belgiene în acest sens, precum şi de lipsa de transparenţă a britanicilor pe această temă. In ciuda repetatelor asigurări oferite de premierul Tony Blair că iniţiativa europeană de apărare va fi complementara NATO şi nu alternativa Alianţei, oficialii de la Pentagon nu păreau foarte convinşi de bunele intenţii ale partenerilor europeni. Statele Unite insistau să fie informate asupra tratativelor purtate în Conferinţa Interguvernamentală, invocând acordul "Berlin Plus", încheiat anul trecut intre NATO si UE, care garantează accesul liber al UE la infrastructura NATO în cazul misiunilor executate de forţele europene în mod independent de Alianţa Nord-Atlantică, şi prevede o comunicare "sub semnul transparenţei" între NATO şi UE. 

Oficialii europeni păreau agasaţi de insistenţa cu care ridică problema americanii, şi insistau, la rândul lor, că identitatea europeană de apărare nu pune în pericol coeziunea transatlantică. 

Poziţia americană a fost clar exprimată de Secretarul de stat Colin Powell care, la întâlnirea ministerială NATO de la Bruxelles, din 4 decembrie 2003, referindu-se la iniţiativa europeană de constituire a unei celule separate de planificare şi a unui Stat-Major European, în afara NATO, declara: „Statele Unite nu pot accepta structuri independente al Uniunii Europene care să se suprapună structurilor NATO existente”, subliniind că Uniunea Europeană poate să folosească prevederile Acordului Berlin Plus în derularea politicii europene de apărare: „prevederile Acordului Berlin Plus trebuie să constituie regula şi nu excepţia, în cadrul operaţiunilor UE”.

Ambasadorul SUA la NATO, Nicholas Burns, într-un interviu acordat publicaţiei The International Herald Tribune, la 19 decembrie 2003, arăta că „în anul 2004, Statele Unite vor continua să sprijine un puternic parteneriat strategic între NATO şi Uniunea Europeană, ferm ancorat în acordurile colective cunoscute sub denumirea de Berlin Plus. Dezvoltarea unei Politici Europene de Securitate şi Apărare este benefică pentru noi toţi, într-o lume marcată de ameninţări sporite. Sperăm că aceste iniţiative europene să fie orientate către conlucrarea cu NATO şi că cele două instituţii vor coopera într-o reală armonie."


Iniţiativa celor patru state europene, la care s-a alăturat, chiar dacă într-o manieră destul de nuanţată, şi Marea Britanie, deschide calea unui proiect nou de politică europeană comună în domeniul apărării. Ideea a fost conturată, în linii mari, şi în Proiectul Tratatului instituind o Constituţie pentru Europa, document care, deşi a fost blocat la Consiliul European de la Bruxelles din 12-13 decembrie 2003, pune în evidenţă preocuparea actuală de a substanţia o politică europeană de apărare. 

Negocierile au condus, totuşi, la un compromis important, care a facilitat adoptarea, in plenul Consiliului European de la Bruxelles, a unui plan privind apărarea comună europeană. Documentul nu face parte din Constituţia UE, ci a fost inclus in Concluziile Summit-ului de la Bruxelles. Cei 25 stabilesc crearea, "cel mai devreme cu putinţă, în 2004", a unei celule europene de planificare militară, care se va ocupa de mobilizarea şi desfăşurarea forţei europene de reacţie rapidă. Această celulă de planificare va avea în jur de 30 de membri şi va găzdui un ofiţer de legătură al NATO. De asemenea, un ofiţer de legătură al UE se va afla la cartierul general al NATO. Ca o concesie făcută Washingtonului, liderii UE au stabilit să nu recurgă la această "celulă de planificare militară" decât în ultimă instanţă, şi doar în cazul în care NATO nu va dori să se implice în anumite misiuni. Şi prezenţa ofiţerului de legătura al NATO este o altă concesie, menită să demonstreze că viitoarea forţă europeană de apărare nu doreşte să rivalizeze cu Alianţa Nord-Atlantică.

Situaţia actuală a parteneriatului transatlantic este clar prezentată, din perspectivă europeană, în Declaraţia Consiliului European asupra relaţiilor transatlantice, adoptată la Bruxelles în decembrie 2003, care poate fi sintetic rezumată astfel:

· Relaţia transatlantică este de neînlocuit. Uniunea Europeană continuă să fie angajată pe deplin într-un parteneriat, constructiv, echilibrat şi de viitor cu partenerii transatlantici.

· Valorile şi interesele comune formează baza parteneriatului cu Statele Unite şi Canada. Acest parteneriat îşi are rădăcinile şi în interdependenţa politică şi economică în continuă creştere. Acţionând împreună, Uniunea Europeană şi partenerii săi transatlantici, pot constitui o forţă impresionantă a binelui în întreaga lume.

· Uniunea Europeană şi partenerii săi transatlantici pot să facă faţă mai bine sfidărilor cu care se confruntă, pe baza unei abordări comune a pericolelor. Strategia Europeană de Securitate (ESS) prezintă o analiză convingătoare a tipurilor de ameninţări existente şi a celor potenţiale, precum terorismul, proliferarea armelor de distrugere în masă, statele care nu înregistrează progrese pe calea spre democratizare şi economie de piaţă (“failed states”) şi crima organizată. Partenerii europeni şi transatlantici rămân uniţi în faţa acestor pericole şi conlucrează pentru dezvoltarea de strategii comune pentru contracararea acestora;

· Uniunea Europeană şi partenerii săi transatlantici trebuie să apere valorile şi obiectivele lor comune, bazate pe respectarea legii, democraţiei şi drepturilor omului, reducerea sărăciei şi protecţia mediului înconjurător. Uniunea Europeană se pronunţă pentru o ordine internaţională bazată pe multilateralism. Consiliul European salută aprecierile prezentate de Preşedintele Bush în acest sens în recenta alocuţiune de la Londra.

· În plus faţă de combaterea imediată a ameninţărilor la adresa securităţii trebuie să fie abordaţi factorii principali care determină aceste ameninţări. Trebuie să fie dezvoltate, în continuare, politici şi acţiuni comune eficiente şi durabile. Numai prin folosirea întregii game de mijloace disponibile – instrumente politici, economice, civile şi militare de management al crizelor – vom putea aborda în mod efectiv întregul spectru de sfidări cu care ne confruntăm;

· O cooperare transatlantico puternică este crucială pentru amplificarea creşterii economice şi o dezvoltare durabilă. De importanţă deosebită este angajamentul comun pentru creşterea, în continuare, a cooperării bilaterale şi pentru conlucrarea în vederea unei depline integrări a tuturor ţărilor în economia mondială;

· Pentru ca parteneriatul transatlantic să-şi pună în valoare întregul potenţial relaţia UE – SUA trebuie să fie operaţională. Uniunea Europeană îşi reafirmă hotărârea de a continua să-şi dezvolte potenţialul şi coerenţa în acţiune. Relaţia UE – NATO este o expresie importantă a parteneriatului transatlantic. Capacitatea operaţională a Uniunii Europene, ca obiectiv principal al dezvoltării generale a Politicii Europene de Securitate şi Apărare, este întărită prin acordurile permanente, îndeosebi Berlin Plus, care constituie cadrul parteneriatului strategic dintre cele două organizaţii în managementul crizelor;

· Este vital, ca între parteneri strategici, să fie menţinut un dialog permanent. Uniunea Europeană acordă o importanţă deosebită dialogului asupra prevenirii şi managementului crizelor, care s-a dovedit a fi atât de eficient în rezolvarea situaţiilor conflictuale din Balcani. Europa şi partenerii săi transatlantici vor continua să coopereze în acelaşi spirit pentru reinstaurarea păcii şi securităţii şi în alte zone de conflict. În acest context, UE salută rezultatele pozitive ale întâlnirii desfăşurate la Bruxelles, la 19 noiembrie 2003, cu Secretarul de stat american Colin Powell;

· Relaţiile transatlantice înseamnă mai mult decât activitatea guvernelor. Legăturile dintre comunităţile de afaceri sunt fundamentul acestor relaţii. Uniunea Europeană va încuraja toate formele de dialog dintre forurile legislative şi societatea civilă de pe cele două maluri ale Atlanticului;

· Printr-o conlucrare bilaterală în cadrul organizaţiilor şi instituţiilor multilaterale partenerii transatlantici îşi vor uni opiniile şi capacităţile necesare pentru a face faţă sfidărilor cu care se confruntă. Acum, mai mult ca oricând, legătura transatlantică este esenţială, dacă dorim să instituim o lume mai bună.

În ceea ce priveşte poziţia americană faţă de starea actuală a parteneriatului transatlantic, este relevant un recent articol publicat de Colin Powell, în revista Foreign Affairs, în care Secretarul de stat american, făcând referire la Strategia Naţională de Securitate a Statelor Unite, prezentată de Preşedintele Bush în septembrie 2002, precizează: „Este adevărat că avem opinii diferite faţă de cele ale unora dintre cei mai vechi şi mai valoroşi aliaţi din cadrul NATO. Dar acestea sunt diferenţe de opinii între prieteni. Parteneriatul transatlantic este fundamentat atât de ferm pe interese şi valori comune, încât nu poate fi afectat de dispute între personalităţi sau de percepţii divergente. Avem prieteni atât noi cât şi vechi în Europa. În ultimă instanţă, ei sunt prieteni buni, de aceea, Preşedintele continuă să aprecieze, când se referă la Europa, că ne aflăm în faţa unor parteneriate şi nu a unor polarizări. Anumite oficialităţi declară că ar trebui să ne îndreptăm spre o lume multipolară. Noi nu suntem de acord – nu pentru că nu am aprecia competiţia şi diversitatea, ci pentru că nu trebuie să existe polarizare într-o familie de naţiuni care împărtăşesc aceleaşi valori de bază. Considerăm că este mai înţelept să conlucrăm pentru a depăşi discrepanţele şi nu să le adâncim mai mult.”


Concluzii


Evoluţiile de la sfârşitul anilor '80 şi începutul anilor '90, care au condus la modificări majore ale configuraţiei politice a Europei, progresul constant înregistrat de construcţia europeană spre o entitate bazată pe valori comune, cu politici comune proprii, dobândind constant un nou loc în arena mondială, dar şi noile sfidări cu care se confruntă omenirea, legate fie de procesele de globalizare, în curs de desfăşurare, fie de noile ameninţări la adresa stabilităţii, securităţii şi ordinii mondiale, prefigurează deja derularea unui proces complex de reaşezare a raporturilor dintre principalii actori politici ai contemporaneităţii şi, în cadrul acestuia, o redefinire a parteneriatului transatlantic. Această operă, de importanţă majoră pentru pacea şi stabilitatea întregii lumi, va constitui un obiect important de reflecţie, dezbatere şi negociere, în următorii ani.

 

 

A n e x a I

Date statistice 

privind parteneriatul economic transatlantic

	Date statistice generale 2002

	 
	UE-15
	US

	Suprafaţa, mii km˛
	3.154,0
	9.167,0

	Populaţia (milioane locuitori)
	379,6
	289,0

	Densitatea Populaţiei/ km˛
	120,3
	31,5

	Rata şomajului %
	7,7
	5,8

	Produsul Intern Brut (miliarde $)
	8.623,0
	10.383,1

	Creşterea în % a volumului PIB 2001/2000
	1,0
	2,4

	Inflaţia (%)
	2,0
	1,4

	Sursa: UErostat, OECD, Commission (Economic & Financial Affairs Directorate General) 


 

	Comerţul mondial 2002 (fără comerţul intra-UE) - miliarde USD

	 
	Importuri
	% 
	Exporturi
	% 

	Total
	5.178,4
	--
	4.922,1
	--

	UE-15
	931,3
	18,0
	939,0
	19,1

	US
	1.202,5
	23,2
	693,5
	14,1

	Sursa: WTO estimates


 

	Comenţul exterior SUA 2002 – 

miliarde USD

	 
	Importuri
	% 
	Exporturi
	% 

	Total
	1163.6
	--
	693.5
	--

	UE-15
	226.1
	19.4
	143.8
	20.7

	Source: US Department of Commerce

	Comerţul exterior UE-15 2002 – 

miliarde USD

	 
	Importuri
	% 
	Exporturi
	% 

	Total
	938.0
	--
	944.2
	--

	US
	     166.1
	17.7
	227.9
	24.1

	Source:  Commission (Trade Directorate General)


 

	Ponderea comerţului exterior în PIB 2002

	 
	Importuri 
	Exporturi 

	UE-15
	10.9
	11.0

	US
	11.2
	6.7

	Source:  WTO, OECD


	Investiţii externe 2002 -- miliarde USD

	UE-15 Investiţii directe în US
	862,6

	US Investiţii directe în UE-15
	700,0

	Source: US Department of Commerce

